መንግሥት 3,500 ቶን ጥጥ ከውጭ ሊገዛ ነው
በከፍተኛ ደረጃ የሚታየውን የጥጥ አቅርቦት ችግር ለመቅረፍ መንግሥት 3,500 ቶን ከውጭ እንዲገዛ መወሰኑን ምንጮች ገለጹ፡፡ ኢትዮጵያ በዓለም በጥጥ አምራችነቷ ከምትታወቀው ፓኪስታን እኩል ለጥጥ ምርት ምቹ የሆነ መሬትና ተስማሚ አየር ቢኖራትም፣ ለአገሪቱ የጨርቃ ጨርቅ ፋብሪካዎችን የጥጥ ፍላጎት ማሟላት አልተቻለም፡፡ባለፈው ዓመት በመላ አገሪቱ የቀረበው የጥጥ ምርት 60,000 ቶን መሆኑን የገለጹ ምንጮች፣ ይህ የጥጥ ምርት ለአገሪቱ ፋብሪካዎች ሊበቃ ካለመቻሉም በተጨማሪ የምርቱ ጥራት ደረጃ የወረደ መሆን በዓለም አቀፍ ገበያ ተወዳዳሪ የሆኑ ፋብሪካዎች ፍላጎትን ማግኘት እንዳልተቻለ ገልጸዋል፡፡ በዚህ ምክንያት በአገሪቱ የሚገኙ የጨርቃ ጨርቅ ኩባንያዎች በርካቶቹ እየሠሩ የሚገኙት ከጠቅላላ አቅማቸው በአርባ በመቶ ብቻ መሆኑን አስረድተዋል፡፡ በተጨማሪም ከጠቅላላ ምርታቸው 80 በመቶውን ለውጭ ገበያ ማቅረብ የሚገባቸው ፋብሪካዎች ምርቶቻቸውን አገር ውስጥ ሲሸጡ መገኘታቸውን ተናግረዋል፡፡ ለጥጥ እጥረቱ መንስዔ የፍላጎትና የአቅርቦት መጠኑ አለመመጣጠኑ ዋነኛ ምክንያት ሲሆን፣ የአገር ውስጥም ሆኑ የውጭ ባለሀብቶች በጥጥ ማምረት ዘርፍ እንዲሳተፉ መንግሥት ጥሪ ቢያቀርብላቸውም ምላሻቸው ግን አርኪ ሊሆን አልቻለም፡፡የኢንዱስትሪ ሚኒስቴር ከጨርቃ ጨርቅ ፋብሪካዎቹ ጋር በተደጋጋሚ በመወያየት የችግሩ ምንጭ ጥራት ያለውና በቂ የጥጥ ግብዓት ባለመገኘቱ ደፍረው ወደ ዓለም አቀፍ ገበያ መግባት እንዳላስቻላቸው፣ ቢገቡም ለስማቸው ጥሩ እንደማይሆን፣ በዚህም ሳቢያ አገር ውስጥ ገበያ ላይ ማተኮራቸውን፣ ይኼም ከኪሳራ ለመዳንና  ፋብሪካዎቻቸውን ሙሉ ለሙሉ እንዳይቆሙ መሆኑን መረዳቱን ምንጮች ገልጸዋል፡፡የተገኘው ምክንያት አጥጋቢ በመሆኑ ኢንዱስትሪ ሚኒስቴር ጉዳዩን ለካቢኔ እንዳቀረበውና የዘንድሮን የጥጥ ፍላጎት በመጠኑም ቢሆን ሊቀርፍ የሚችል ጥራት ያለው ጥጥ ከአሜሪካ እንዲገዛ መወሰኑን ለማወቅ ተችሏል፡፡ በዚሁ መሠረት ግዥውን እንዲፈጽም በቅርቡ የተቋቋመው የኢንዱስትሪ ግብዓቶች ልማት ድርጅት መታዘዙ ታውቋል፡፡ በአሁኑ ወቅት በዓለም አቀፍ ገበያ የአንድ ኪሎ ግራም የጥጥ ዋጋ 33 ብር አካባቢ ሲሆን፣ በዚሁ ሥሌት መንግሥት 3,500 ቶን ጥጥ ለማስገባት ከ115 ሚሊዮን ብር በላይ ሊያወጣ ይችላል ተብሎ እንደሚገመት ምንጮች ገልጸዋል፡፡በዚህ የጥጥ ግዥ ላይ መንግሥት ሊቸገር የሚችለው ከጂቡቲ ወደብ ወደ መሀል አገር ለማመላለስ ከፍተኛ ቁጥር ያላቸው ተሽከርካሪዎችን ማሰማራት ሊሆን እንደሚችል ምንጮች ገልጸዋል፡፡ 1,000 ቶን ጥጥ ለማጓጓዝ 142 ተሽከርካሪዎች እንደሚያስፈልጉ ጠቅሰዋል፡፡ በዚሁም መሠረት 3,500 ቶን ጥጡን ለማጓጓዝ 497 ተሽከርካሪዎች ያስፈልጋሉ፡፡መንግሥት ለአምስት ዓመታት ከቀረፀውና በመጠናቀቅ ላይ በሚገኘው የዕድገትና ትራንስፎርሜሽን ዕቅድ ውስጥ ዝቅተኛ አፈጻጸም ካሳዩት ዘርፎች መካከል የጨርቃ ጨርቅ ዘርፍ በዋናነት የሚጠቀስ ነው፡፡ መንግሥት ዕቅዱን ይፋ ባደረገበት ወቅት ከዚህ ዘርፍ ይገኝ የነበረው 23.3 ሚሊዮን ዶላር ነበረ፡፡ በዕቅዱ ላይ ግን ይህንን ገቢ ወደ አንድ ቢሊዮን ዶላር ለማድረስ ቢታለምም፣ ባለፈው ዓመት መጨረሻ ላይ መድረስ የተቻለው 130 ሚሊዮን ዶላር ብቻ ነው፡፡